Þegar menn komast af ásakanastiginu vegna ofsaveðursins ber að vinna áætlanir og framkvæma þær . Ásakanir ganga á báða bóga í umræðum um raforkuskort vegna ofsaveðursins sem varð þriðjudaginn 10. desember norðan fjalla . Við blasir að víða má gera enn betur til að tryggja orkuöryggi . Tryggvi Þór Haraldsson , forstjóri RARIK , lýsir stöðunni þannig : „ Þrátt fyrir að við höfum kannski fengið meiri bilanir hér á árum áður en síðan þá hafa orðið svo miklar breytingar , það er búið að setja stóran hluta dreifikerfisins í jörðu . Við erum komin með 65% að kerfinu hjá okkur í jörð . Ég get ekki hugsað þá hugsun til enda hvernig það hefði verið ef við hefðum ekki verið búin að því í þessu veðri . “ Háværar kvartanir bárust frá Sauðárkróki án þess að viðunandi skýring væri gefin á því hvers vegna svo lengi hefur dregist að endurnýja 40 ára gamla línu milli Varmahlíðar og Sauðárkróks . Jarðstrengur hefur beðið þess að vera lagður í jörðu – hvers vegna var fyrst gengið til framkvæmda fyrir skömmu ? Með vísan til deilna um þriðja orkupakkann fyrr á árinu má rifja upp að vorið 2015 lögleiddi alþingi hluta hans með hraði til að auðvelda lagningu rafstrengja í jörðu . Á hinn bóginn er bent á að rafmagnið sem Landsnet flytur sé ekki allt eins . Kostnaður við flutning 33 kv í jörð sé ekki sá sami og við 220 kv. Annað hafi lengi verið sett í jörð en hitt ekki . Annað geti borgað sig þó hitt verði ekki gert nema með tapi . Eigi að reka Landsnet sem hlutafélag og krefjast arðs af rekstrinum verði að brúa tapið með hærri gjaldskrá eða hærri sköttum . Þegar vísindarannsóknir sýndu í upphafi aldarinnar að ef til vill yrði gos í vesturhluta Mýrdalsjökuls með vatnsflóði í Markarfljóti beitti Kjartan Þorkelsson , þáv. sýslumaður á Hvolsvelli , sér fyrir gerð viðbragðsáætlana . Ríkisvaldið studdi framtakið og til áætlananna var gripið í Eyjafjallajökulsgosinu árið 2010 . Eftir mikla jarðskjálfta á Suðurlanda árið 2000 var ráðist í rannsóknir af ýmsum toga , meðal annars félagsfræðilegar . Þar var lögð áhersla að huga vel að mannlega þættinum , þjónustu - og hjálparmiðstöðvum auk þess sem samband yrði haft við alla á skjálftasvæðinu . Unnið var í samræmi næst þegar skjálfti varð . Skilaði það góðum árangri . Arnar Valdimarsson tók þessa mynd af starfsmönnum RARIK við línuviðgerð og birtist hún á mbl.is Loks ber að nefna gífurlegar framkvæmdir til að draga úr hættu á snjóflóðum eftir flóðin miklu á árinu 1995 . Hér eru nefnd þrjú dæmi um skynsamlegar aðgerðir til að bregðast við náttúruvá og afleiðingunum hennar . Þegar menn komast af ásakanastiginu vegna ofsaveðursins ber að vinna áætlanir og framkvæma þær . Einhverjir vilja alltaf nota hamfarir til að fegra eigin málstað . Það mátti heyra í fréttum á Stöð 2 að kvöldi laugardags 14. desember þegar Auður Anna Magnúsdóttir , framkvæmdastjóri Landverndar , vildi þakka félagi sínu „ pínulítið fyrir það að Landsnet er farið að skoða jarðstrengi fyrir alvöru “ . Notaði hún síðan tilefnið til að hallmæla sölu 80% raforkunnar til stóriðju . Þarna er horft fram hjá því hve íslenska þjóðin tók stórt stökk til að bæta eigin hag með Búrfellsvirkjun á sjöunda áratugnum og sölu orku til álversins í Straumsvík . Landvernd skuldar þjóðinni skýringu á því á hvaða stigi hefði átt að stöðva velsæld þjóðarinnar með því að hætta að nýta orkulindirnar .